Towertruffels uit Pretoria
Truffels is peperduur en taai-om-te-kweek kulinêre kalante. Die misterie laat aficionado's en sjefs kwyl, wyl Europese truffelboere in hul hande huil oor die fiemiesrige groeigewoontes van dié fungi. Twee Pretorianers verskuif die grense van die natuur. MICHÈLE MEYER het gaan truffelsnuffel.
DIÉ storie klink soos 'n sprokie: Daar is 'n stad. Pretoria. In Pretoria is daar 'n fabriek en 'n kamer. Die moskamer. In die fabriek en die moskamer is twee wetenskaplikes: Nita Breytenbach en Helga Dagutat.
In die fabriek formuleer hulle eetbare sampioene in 'n landbouproduk vir biologiese oesbeskerming. Die moskamer is geskep toe hulle besluit het om 'n truffel te kweek nadat ingeligtes te vertelle gehad het dis onmoontlik. Sonder grond, ingeënte akkerwoud of 'n groot gedoente kweek hulle toe binnenshuis 'n truffel.